Pernille Vermund fra det indvandrerkritiske parti Nye Borgerlige skulle onsdag aften debattere hadsk tone i udlændingedebatten med Peter Kofod (DF) og Zenia Stampe (Rad. V.) i Deadline på DR2. Men med kort varsel meldte begge hendes meddebattanter afbud, så Vermund endte alene i studiet, og det undrer hun sig meget over.

»Enten er man faldet i et stort hul og har brækket arme og ben, eller også har man vurderet, at det taktisk var uklogt at tage debatten,« siger hun til BT.

Debatten handlede om den hårde tone på sociale medier særligt i forbindelse med flygtningedebatten, og her skulle både Peter Kofod Poulsen fra Dansk Folkeparti og Zenia Stampe fra De Radikale have deltaget. Men de meldte afbud kort inden, debatten skulle afholdes ifølge Pernille Vermund.

»Jeg blev i første omgang ringet op ved 18-tiden og fik at vide, at Peter Kofod havde meldt afbud. Så gik der en time, og så ringede Martin Krasnik og sagde, at Zenia Stampe også meldte afbud,« siger hun.

Derfor endte Pernille Vermund med at være alene i studiet med Martin Krasnik og blev sat i den varme stol.

Hun blev bedt om at forholde sig til dels, hvilket ansvar hun mente, hun har for tonen på sociale medier, og hvordan hun selv ytrer sig – men også, hvorvidt den hårde tone er i orden.

Hun sagde blandt andet, det er i orden at kalde det landsforræderi at hjælpe flygtninge, og at det er udmærket at have muligheden for at ytre sig frit. Hun kritiserede samtidig, at politikerne ikke løser de »massive udfordringer vi står med, i forhold til de mange udlændinge der vil være i landet, som ikke vil være en del af vores kultur,« og tilføjede, at hun godt forstår de mennesker, der er utilfredse med det.

Pernille Vermund blev også stillet over for sit eget sprogbrug, hvor hun på Facebook blandt andet har kaldt Zenia Stampe ’spejlblank’. Hun forsvarede det med, at Zenia Stampe ifølge hende har fået noget fakta i en sag, som hun, ifølge Pernille Vermund, ikke tog til sig: »Så er man enten faktaresistent eller spejlblank,« sagde hun blandt andet. Hun mener selv, hun bruger sproget så godt, hun kan.

Udtrykket spejlblank var blevet brugt af Pernille Vermund om Stampe, fordi R-politikeren havde været i Deadline og forklare, at hun ville bekæmpe ekstrem og voldelig nationalisme på højrefløjen.

Men Pernille Vermund selv mener, at hun havde rigtig gode argumenter, hvis de to andre debattører havde mødt op.

» I sådan en sag føler jeg, at jeg har argumenterne på min side og glæder mig til debatten,« siger hun.

Hun forstår ikke, hvorfor de to andre udeblev.

»Jeg skulle virkelig være ilde tilredt, hvis jeg havde sagt nej. De må have haft det anderledes, siden de vælger at melde fra.«

Hvad grunden til Peter Kofods afbud er, er BT ikke bekendt med. Vi har forgæves forsøgt at få en kommentar fra ham. Zenia Stampe forklarer over for BT, at hun meldte afbud, fordi Peter Kofod først havde meldt afbud.

»Det var Peter Kofod fra DF, der meldte afbud. Vi skulle have diskuteret kortlægning og politiindsats i forhold til trusler på nettet med udgangspunkt i en artikel i Berlingske, vi begge medvirkede i. Jeg ved ikke, hvorfor han meldte afbud.«